Peningar leysa vandamál og skapa önnur

Allir hafa velt fyrir sér þeim möguleika að vinna álitlega upphæð í lottói eða öðru happdrætti. Þess vegna kaupa flestir af og til lottómiða eða aðra happdrættismiða. Upphæðir sem Íslendingar vinna á þennan hátt eru innan skynsamlegra marka. 14 - 20 milljónir kr. Í mesta lagi 70 - 80 milljónir. Þetta eru ekki upphæðir sem rugla neinn í ríminu. En notaleg búbót sem kallar á að vinningshafinn geri sér dagamun.

Fyrir nokkrum árum las ég samantekt í bresku dagblaði yfir þá sem höfðu unnið hæstu upphæðir í þarlendu lottói. Milljarða. Það var dapurleg lesning um hjónaskilnaði, málaferli, fjölskylduerjur, eiturlyfjaneyslu, klessukeyrða sportbíla og önnur leiðindi.

Fyrir nokkrum dögum rakst ég á nýtt viðtal við einn af þessum "óheppnu" vinningshöfum. Hann heitir Mark og vann 2,2 milljarða ísl. kr. fyrir tveimur áratugum. Hann segir vinninginn hafa laðað fram það versta í fari fólks; gremju, öfund, græðgi, illgirni. Ef hann fer á barinn er ætlast til þess að hann splæsi á alla. Þegar hann gerir það er hann sakaður um að hreykja sér. Ef hann gerir það ekki er hann kallaður nirfill.

Mark segir að vissulega geti peningar leyst tiltekin vandamál. En þeim fylgi ótal önnur vandamál sem hann sá ekki fyrir. Í dag umgengst hann nánast enga af þeim sem hann var í bestu sambandi við fyrir lottóvinninginn. Þar á meðal hefur samband hans við dætur, stjúpmóður og aðra ættingja rofnað vegna illinda. Hann er fjórgiftur og kennir barnsmæðrum sínum um að hafa snúið dætrum hans gegn honum.

Tilætlunarsemi og frekja var slík fyrst eftir vinninginn að ólíklegasta fólk bað hann um að kaupa handa sér bíla og hús. Eða kaupa af þeim hús á uppsprengdu verði. Hann gerði það í fjórum tilfellum og hlaut engar þakkir fyrir. Þess í stað var hann sakaður um flottræfilshátt. Fólkið sem hann taldi sig vera að gera greiða talar ekki við hann í dag.

Mark hefur staðið í svo mörgum málaferlum að hann grínast með að þægilegast yrði að fá fasta aðstöðu í einkaherbergi merktu sér í dómshúsinu. Hann er kominn á sextugsaldur, er ennþá vel settur fjárhagslega, en þjáist af þunglyndi og sækir tíma hjá sálfræðingi til að komast í gegnum daginn.

Í greininni er sagt frá öðrum vinningshöfum, tvennum hjónum sem bæði skildu í kjölfar vinningsins eftir langt og farsælt hjónaband. Hér er Mark með fyrstu konu sinni á meðan allt lék í lyndi.

Fyrri ummæli:
Það sannast hið fornkveðna: Margur verður af aurum api.

Ummæli:
Rétt Börkur, það sannast bara á útrásarvíkingapakkinu sem er endalaust fyrir dómstólum hér núna, en er bara miklu ljótari og verra en apar.

Verkefni: Tröllaveiði - Nettröll eða ekki
Merking: Ekki nettröll